Gordhan verwelkom hupstoot in Jhb se kredietgraderingStad Johannesburg soos gesien van die dak van die Oribi-hotel in Troyeville Foto: Chris Kirchhoff, MediaClubSouthAfrica.com (http://www.mediaclubsouthafrica.com) Dit kom nadat die kredietgraderingsagentskap Fitch Vrydag die stad se nasionale langtermyngradering en nasionale senior onversekerde graderings op uitstaande verbande opgradeer het. Die agentskap het ook bevestig dat die stad se langtermyn plaaslike geldeenheidgradering stabiel is. Fitch het aangedui dat Johannesburg se fiskale vermoë en volhoubare skuldvlakke albei ŉ sleutelrol in die agentskap se graderingsbesluit gespeel het. Gordhan het Sondag gesê Johannesburg se ekonomiese groei verminder ongelykheid en skep “produktiewe ekonomiese geleenthede vir die armes en die weerloses”. “Suid-Afrika het nou meer as ooit stede nodig wat finansieel volhoubaar is en in staat is om in infrastruktuur te belê wat die lewens van ons mense verbeter,” het hy gesê. “Omsigtige bestuur van stadbegrotings moet die fokus van ons stede wee, want die sukses of mislukking van plaaslike regerings sal bepaal of miljoene arm en gemarginaliseerde mense ŉ waardige lewe in ordentlike omstandighede kan leef.” Gordhan het gesê stede is die enjins van ekonomiese groei en Suid-Afrika kan nasionaal slegs hoër vlakke van groei bereik indien plaaslike regerings voldoende presteer. “Dit sal deur ons stede wees dat Suid-Afrika inklusiewe groei sal bereik, die soort groei wat ekonomiese ongelykheid verminder en ekonomiese geleenthede skep.” Vroeër vandeesmaand het talle ekonome gewaarsku dat Suid-Afrika op die rand van rommelstatus is nadat die kredietgraderingsagentskap Standard & Poor’s (S&P) Suid-Afrika se buitelandse valutakredietgradering van BBB-stabiel na -negatief hersien het.